Ajuda europea anticrisi

Com la tenim, aquesta ajuda europea, que se’n va parlar tant durant la primavera?

Hem de dir que es desenvolupa enmig d’una enorme contradicció: la situació econòmica és dolenta, moltes empreses van caient i moltes altres s’aguanten pels pèls. I la vida de moltes famílies és desesperada.

En canvi, les gestions, les etapes, reunions d’alt nivell, i els projectes més concrets de la maquinària europea es van allargant de manera desesperant. I es diu que els diners concrets poden “començar” a arribar l’estiu de 2021. (Veurem llavors quantes empreses i famílies aguantaran encara.)No s’entén gens aquest comportament.

La cosa funciona més o menys així, pel que sembla:

Primer l’Eurogrup (ministres d’economia dels 27 països) discuteixen i fan unes primeres propostes. En aquest sentit, primer es va parlar de mobilitzar uns dos bilions per tot Europa, per ajudar sobretot els països més afectats (que eren Espanya i Itàlia), però aquesta xifra va anar disminuint, primer a un bilió i mig, i després a 750.000 milions. Així va quedar, enmig de grans resistències dels països del nord, que no eren tan afectats. La gran discussió va ser que es proposava que més o menys una meitat d’aquests diners es donessin a fons perdut i l’altra meitat a retornar, bastant més endavant. Aquestes xifres van ser objecte d’un estira-i-arronsa, segons les exigències dels països nòrdics. I mentrestant els mesos anaven passant...

Però és que l’Eurogrup només és una primera instància, Després, l’ordre “normal” és passar per la discussió i acords de la Comissió Europea (govern executiu) i finalment pel Parlament Europeu, i encara després pels parlaments nacionals (que hi han d’estar d’acord tots). Avui, la pilota ja és al Parlament Europeu. Però quan dic ordre “normal” vull dir que, en qualsevol moment, també hi pot intervenir el Consell Europeu (caps d’Estat i de Govern), que és qui “realment” mana, i ho pot fer de manera pública o no.

Vull aprofitar l’ocasió per dir que, sobretot, no confonguem pas Consell Europeu i Consell d’Europa, encara que s’assemblin tant. El Consell d’Europa és una instància externa a la Unió Europea, i anterior a aquesta, composta de parlamentaris de cada país, i que només fa recomanacions.

I tot això seria si no hi ha complicacions inesperades, com aquestes passades setmanes que els governs de Polònia i Hongria vetaven qualsevol acord, per interessos seus, i que finalment han cedit.

Suposant que totes aquestes instàncies arribin a estar d’acord amb unes xifres i unes condicions, aleshores vindrà un altre problema: d’on ha de treure la Comissió Europea aquests 750.000 euros? Naturalment, d’un gran emprèstit, i aleshores es plantejarà en quines condicions el volen donar els grans bancs, perquè pot ser que tanta quantitat hagi de ser entre diversos.

A més a més, la Comissió donarà (més ben dit, anirà donant) els recursos a cada govern segons aquest vagi presentant els projectes econòmics o socials on aplicar-los, que hauran de ser, un per un, aprovats per la dita Comissió.

Doncs, com ho tenim, ara?

Segons informa Irene Sánchez, del diari Público, Espanya pot accedir a 140.000 milions, dels quals 69.889 milions a fons perdut, i la resta a tornar. El nostre govern compta que en pugui rebre 27.000 milions durant 2021, i la resta una mica cada any.

La Comissió Europea vol que les millores que es facin als diferents països tinguin dues exigències: transformació digital i transició ecològica. Per la seva part, el Govern espanyol assegura que es buscarà la modernització de l’Administració pública i s’adaptarà a les tres exigències de la Comissió Europea per a Espanya: garantir la sostenibilitat de les pensions, reduir la temporalitat del mercat laboral i acabar amb la disparitat de les regulacions empresarials. Així mateix, també es diu que es procurarà la modernització de la nostra economia, perquè sigui més verda, més digital, més inclusiva i més social.

També, per iniciativa europea, es plantegen nous impostos: sobre l’ús del plàstic, sobre l’ús del carbó, a empreses digitals, sobre transaccions financeres i a grans corporacions. I... s’espera poder tornar els diners rebuts en préstec en els pròxims 30 anys. I si... en els pròxims 30 anys hi hagués un altre “susto” com aquest??

Antoni Ferret